  Майя Бывальцева 250 миллион манет висъялоз инвестор Удмуртиысь Дэри ёросысь Пероггуртын спортъя «Заря» огъет пуктыны. Со сярысь тодмо луиз улосвыл кивалтэтлэн тӧрезлэн Виктор Савельевлэн кивалтэмез улсын интые потаса ортчытэм кенешонын. Тодэ вайытом, спортъя «Заря» огъетын бассейн, йӧ каток, ворсам корт, шудон интыос пуктыны малпало. Инвестициослэн огъя быдӟалазы — 283 миллион манет. Отысь 33 миллион манетсэ гинэ элькун коньдэт висъялоз. Чакланъёсъя, огъетэз пуктон ужъёс 2020-тӥ арозь йылпумъяськозы. Нош бассейнэз 2016-тӥ ар пумын-2017-тӥ ар кутсконын усьтыны малпало ни. Инвестици ӵектосэ пырисько «Заря спорткомплекс» но Дэри ёрос. Кенешонын эскерем одӥгез ужпум герӟаськемын вал лэсьтӥськон радлыклэсь кылёнэн. 28-тӥ гудырикошконозь малпало кылдытыны план, кудӥз огъетэз пуктонэз 2020-тӥ арозь йылпумъяны луонлык сётоз. Со сяна, элькун кивалтӥсьёс Пероггуртын спортъя но шутэтсконъя нимысьтыз инты кылдытон ужпумез эскеро. Отын шутэтскон но спортэн вырон понна нимысьтыз инты кылдыны быгатоз, озьы ик тымет дурын кышкыттэмлыко пляж. Министерствоослы та инвестици площадкаез кылдытон борды басьтӥськыны косон сётӥзы. «Пероггуртын спортъя огъет элькунлы кык полэс кулэ. Нырысь ик, малы ке шуоно, милемлы инвестици ӵектосъёслэсь пайдалыксэс чакланы кулэ, шугъяськонъёсты тодыны, кудъёсыныз инвестор пумиськоз, соосты палэнтыны амалъёсты шедьтыны но ӵектосъёсты йыла-пумаз вуттыны. Кыкетӥез, малы ке шуоно, туала спортогъет, кытчы пиналъёс дунтэк ветлозы, — со гуртын улонлэсь ӟечлыксэ шӧдскымон будэтыны луонлык, али отын спортэн вырыны условиос ӧвӧл», — вераз Виктор Савельев. Тегъёс: Спорт ВикторСавельев Удмуртия инвестициос коньдэт кивалтэт лэсьтськон  